31997R2006
L 284/13
JURNALUL OFÍCIAL AL UNIUNII EUROPENE
REGULAMENTUL (CE) NR. 2006/97 AL CONSILIULUI
din 9 octombrie 1997
de stabilire a anumitor norme de aplicare a regimului special privind importurile de ulei de măsline originar din Maroc
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 113,
având în vedere propunerea Comisiei,
întrucât articolele 17 și 18 și anexa B la Acordul de cooperare între Comunitățile Economice Europene și Regatul Marocului (1), denumit în continuare „Acordul de cooperare”, stabilesc regimuri speciale privind importurile de ulei de măsline care intră sub incidența codurilor NC 1509 și 1510, obținut în întregime în Maroc și transportat direct din această țară în Comunitate;
întrucât, pentru uleiul de măsline care intră sub incidența codurilor NC 1509 10 10, 1509 10 90 și 1510 00 10, regimurile speciale prevăd o deducere forfetară de 0,7245 ECU la 100 kg din taxa aplicabilă, reprezentând reducerea prevăzută la articolul 17 alineatul (1) litera (a) din Acordul de cooperare; întrucât, cu condiția ca Marocul să perceapă o taxă la export, aceste regimuri prevăd o reducere suplimentară corespunzătoare valorii taxei speciale, fără să depășească 14,60 ECU la 100 kg, reprezentând reducerea prevăzută la articolul 17 alineatul (1) litera (b) din Acordul de cooperare și o reducere de 14,60 ECU la 100 kg, reprezentând suma suplimentară prevăzută în anexa B la Acordul de cooperare;
întrucât Comunitatea a încheiat un acord sub forma unui schimb de scrisori cu Regatul Marocului de prelungire a regimului special după 1 ianuarie 1994 și pe durata Acordului de cooperare, pe baza unei reduceri forfetare a drepturilor vamale (2);
întrucât Acordul pentru agricultură încheiat în timpul negocierilor comerciale multilaterale ale Rundei Uruguay (3) prevede faptul că prelevările variabile aplicate la importurile de produse agricole trebuie înlocuite cu drepturi vamale fixe de la 1 iulie 1995;
întrucât continuarea regimului impune adoptarea unor noi norme de punere în aplicare și abrogare a Regulamentului (CEE) nr. 1521/76 a Consiliului din 24 iunie 1976 privind importurile de ulei de măsline originar din Maroc (4);
întrucât, în conformitate cu Acordul de cooperare, taxa specială la export ar trebui să se reflecte în prețul uleiului de măsline la importul în Comunitate; întrucât, pentru a se asigura aplicarea corectă a regimului respectiv, ar trebui adoptate măsurile necesare care să asigure plata taxei cel târziu atunci când uleiul este importat;
întrucât, în cazul în care condițiile prezente ale regimului special prevăzute în Acordul de cooperare se modifică, în special în ceea ce privește sumele, sau în cazul în care se încheie un nou acord, poate fi necesară ajustarea prezentului regulament pentru a încorpora aceste modificări; întrucât ar trebui să se dispună ca aceste ajustări să fie adoptate de Comisie în conformitate cu procedura prevăzută la articolul 38 din Regulamentul nr. 136/66/CEE al Consiliului din 22 septembrie 1966 de stabilire a unei organizări comune a piețelor în sectorul uleiurilor și grăsimilor (5);
întrucât, în conformitate cu Regulamentul (CE) nr. 2146/95 (6), Comisia a introdus un sistem autonom ca măsură tranzitorie care expiră la 30 iunie 1997; întrucât, prin urmare, prezentul regulament ar trebui să se aplice de la 1 iulie 1997,
ADOPTĂ PREZENTUL REGULAMENT:
Articolul 1
Prezentul regulament adoptă anumite norme de aplicare a regimului special la importurile de ulei de măsline originar din Maroc.
Articolul 2
(1) Rata dreptului vamal aplicabil la importurile în Comunitate a uleiului de măsline altul decât cel care a fost supus unui proces de rafinare, care intră sub incidența codurilor NC 1509 10 10, 1509 10 90 și 1510 00 10, obținut în întregime în Maroc și transportat direct din țara respectivă în Comunitate, se reduce cu 0,7245 ECU la 100 kg.
(2) În cazul în care Marocul percepe o taxă specială la export pentru uleiul de măsline respectiv, obținut în întregime în Maroc și transportat direct din țara respectivă în Comunitate, rata taxei vamale se mai reduce cu o sumă egală cu valoarea taxei speciale, fără să depășească 14,60 ECU la 100 kg.
(3) Reducerea ratei dreptului vamal prevăzut la alineatul (2) se aplică la toate importurile de ulei de măsline pentru care importatorul face dovada că, atunci când importă uleiul respectiv, taxa specială la export se reflectă în prețul la import.
Articolul 3
(1) Rata dreptului vamal aplicabil la importurile în Comunitate a uleiului de măsline care a fost supus unui proces de rafinare care intră sub incidența codului NC 1509 90 00, obținut în întregime în Maroc și transportat direct din țara respectivă în Comunitate, se reduce cu 4,661 ECU la 100 kg.
(2) Rata dreptului vamal aplicabil la importurile în Comunitate a uleiului de măsline care a fost supus unui proces de rafinare care intră sub incidența codului NC 1510 00 90, obținut în întregime în Maroc și transportat direct din țara respectivă în Comunitate, se reduce cu 8,754 ECU la 100 kg.
Articolul 4
Comisia adoptă normele detaliate de aplicare a prezentului regulament în conformitate cu procedura prevăzută la articolul 38 din Regulamentul nr. 136/66/CEE.
Articolul 5
În cazul în care prezentele condiții ale regimului special prevăzute în Acordul de cooperare se modifică, în special în ceea ce privește sumele sau în cazul în care se încheie un nou acord, Comisia adoptă ajustările rezultate necesare pentru prezentul regulament în conformitate cu procedura prevăzută la articolul 38 din Regulamentul nr. 136/66/CEE.
Articolul 6
Regulamentul (CEE) nr. 1521/76 se abrogă.
Articolul 7
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Se aplică de la 1 iulie 1997.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 9 octombrie 1997.